ચાંદનીને તો બગાસું ખાતાં પતાસું મળી ગયું હતું. 15-20 મિનિટમાં તો તે વિક્રમની કેબિનમાં હતી. તેની નજર લેપટૉપ, ચેન અને વીંટી પર હતી. અડધો પોણો કલાકથી વાતો, એકબીજાનાં શોખ, કૉફી, LCD પર પિક્ચર ચાલતું હતું…… ત્યાં વિક્રમના મોબાઈલ પર મેસેજ આવ્યો, ‘સબ તૈયાર રખ્ખો. મુહૂર્ત કા સમય બદલ ગયા હૈ. દુલ્હન કો લેને ડોલી નિકલ ગઈ હૈ. બારાત 2:00 બજે આયેગી….’ આ વાંચીને વિક્રમ પસીનો પસીનો થઈ ગયો. આગલા SMS પ્રમાણે નક્કી થયું હતું કે રવિવારે રાતનાં વિક્રમ સી-પ્રિન્સેસ પરથી નીકળશે ત્યારે કામ પતાવવાનું હતું. હવે અચાનક જ આમ કેમ ? વિક્રમને ડરેલો જોઈ ચાંદનીએ પૂછ્યું, ‘શું થયું કાંઈ પ્રોબ્લેમ ?’